C 493/50
LT
Europos Sąjungos oficialusis leidinys
2022 12 27
2022 m. birželio 7 d., antradienis
H. kadangi dėl fizinio salų atskyrimo ir jų atokumo nuo žemyninės dalies susidaro papildomi suvaržymai, visų pirma kalbant apie darbo rinką, tvarias transporto jungtis ir judumą, žaliavų ir vartotojų produktų importą, salų produktų patekimą į kaimynines išorės rinkas, švietimą, sveikatos priežiūrą, ekonominę veiklą, vandens ir energijos tiekimą, nuotekų valymą bei atliekų tvarkymo įrenginius; kadangi dėl šio geografinio atskyrimo šiose teritorijose sunkiau vykdyti žaliąją pertvarką siekiant neutralaus poveikio klimatui ekonomikos;
I.
kadangi siekiant tvaraus konkurencingumo, socialinio teisingumo ir atsparumo labai svarbu visiems žmonėms, įskaitant retai apgyvendintose kaimo ir atokiose vietovėse bei salose, kuriose mažėja gyventojų skaičius, gyvenančius žmones, užtikrinti vienodas galimybes pasinaudoti kokybiškomis ir įtraukiomis įgūdžių ugdymo, kvalifikacijos kėlimo ir persikvalifikavimo priemonėmis, taip pat prieiga prie informacijos apie įgūdžių išteklius, konsultavimą, švietimą ir profesinį mokymą;
J.
kadangi pagal SESV 349 straipsnį atokiausiems regionams, kurių dauguma yra salos, ES turi patvirtinti konkrečias priemones, kuriomis siekiama šiems regionams nustatyti ES bendrų politikos krypčių taikymo sąlygas, skirtas, pirmiausia, tokioms sritims kaip muitų ir prekybos politika, fiskalinė politika, laisvosios zonos, žemės ūkio ir žuvininkystės politika, žaliavų ir būtino vartojimo prekių tiekimo sąlygos, valstybės pagalbos bei paramos iš struktūrinių fondų ir pagal horizontaliąsias Sąjungos programas gavimo sąlygos; kadangi konkrečiomis priemonėmis visose šiose srityse padedama stiprinti ekonominę, socialinę ir teritorinę ES sanglaudą;
K. kadangi COVID-19 pandemijos metu sezoniniams ir komandiruotiems darbuotojams dažnai trūko pagrindinių sveikatos priežiūros paslaugų, tinkamo būsto, asmeninių apsaugos priemonių ir pakankamos informacijos; kadangi jie dažnai neturėjo tinkamų arba jokių galimybių priimančiosiose valstybėse narėse naudotis socialinės apsaugos sistemomis, įskaitant nedarbo išmokas dėl ligos ir trumpalaikio nedarbo sistemas; kadangi darbuotojų judumas labai priklauso nuo turimų transporto priemonių, o tai ypač paliečia darbuotojus iš salų ir atokiausių Sąjungos regionų;
L. kadangi ilgalaikiai socialiniai, ekonominiai, aplinkos ir kultūriniai COVID-19 krizės padariniai Sąjungos salų teritorijose kelia ypač didelį nerimą ir kadangi gaivinant Europos ekonomiką negalima aplenkti salų ir neturi atsirasti naujų regioninių skirtumų; kadangi COVID-19 krizė parodė, kad salų ekonomika labai nukenčia dėl tokių įvykių;
M. kadangi dažnai aukštas nedarbo lygis salose, kuris paprastai yra didesnis nei žemyninėje dalyje, dar labiau padidėjo dėl COVID-19 krizės, o tai ypač paveikė jaunimą;
N. kadangi saloms ir atokiausiems regionams pirmiesiems tenka patirti klimato kaitos poveikį: kylantį jūros lygį ir didėjančią pakrančių eroziją, jūrų ir vandenynų atšilimą bei rūgštėjimą, dažnėjančias ir didesnio masto gaivalines nelaimes, pvz., ciklonus, ugnikalnių išsiveržimus, miškų gaisrus ir smarkias audras, potvynius, sausras ir dykumėjimo problemas, kurios gali neigiamai paveikti žemės ūkį ir maisto tiekimą ir gali sukelti įvairių formų ekonominę, socialinę ir aplinkos žalą; kadangi jie gali tapti puikiomis įvairių ekologinės pertvarkos procesų laboratorijomis ir daugelis jų siekia energetinio savarankiškumo naudodami atsinaujinančiuosius energijos išteklius;
O. kadangi salos turi daug privalumų, kuriuos reikia geriau išnaudoti;
P. kadangi saloms būdinga išskirtinė biologinė įvairovė ir turtingos ekosistemos; kadangi salų ekosistemoms ypač didelę grėsmę kelia klimato kaita ir jas reikėtų apsaugoti;
Q. kadangi daugelyje salų vidinės vietovės ekonominės plėtros ir paslaugų prieinamumo požiūriu atsilieka nuo pakrančių regionų;